Cope ‘weet nie’ Makwarela is onbevoegDr. Murunwa Makwarela. (Foto: Twitter) Dr. Murunwa Makwarela se eie partyleiers het skynbaar nie geweet hy is onbevoeg om as raadslid en later as burgemeester van die Stad Tshwane te dien nie. Cope het Woensdag in ŉ verklaring gesê hy is “geskok en teleurgesteld” oor die gebeure in die Tshwane-metroraad, wat toegesien het dat Makwarela verlede week tot burgemeester verkies is, net om Dinsdag te hoor dat hy nie vir hierdie pos kwalifiseer nie. “Ons is onkant betrap deur inligting in die media dat ons lid (Makwarela) as raadslid gediskwalifiseer is, aangesien hy jare gelede gesekwestreer is en dit dus onwettig was vir hom om enige openbare amp te beklee,” sê Dennis Bloem, nasionale woordvoerder van Cope. Ingevolge art. 47 en 158 van die Grondwet mag ongerehabiliteerde insolvente persone nie as openbare verteenwoordigers in munisipale rade, die Nasionale Raad van Provinsies of die Nasionale Vergadering dien nie. Makwarela was dus uit die staanspoor ongeskik en onverkiesbaar, hoewel hy aangevoer het dat hy wel gerehabiliteer is. Cope se Dennis Bloem. (Foto: ANA) Makwarela het later gesê hy sal sy skorsing as raadslid onder hersiening neem, aangesien net Cope kan besluit of hy verkiesbaar is of nie. Volgens Bloem was die party se leierskap nie bewus van hierdie “gruwelike oortreding van die wet nie”. Hy benadruk egter Makwarela het wel op die deklerasievorms wat hy moes invul om aan die destydse verkiesing deel te neem, aangedui het dat hy voorheen gesekwestreer is. “Die inligting sou aan die provinsiale leiers gekommunikeer word, waarna kandidate op grond hiervan gekeur word. ŉ Lys van goedgekeurde kandidate word dan aan die nasionale leierskap deurgestuur,” verduidelik hy. “Die provinsiale leierskap is dus verantwoordelik om kandidate te identifiseer en die agtergrond van kandidate na te gaan. Ons is ontsettend bekommerd oor hierdie saak en sal alles moontlik doen om vas te stel hoe dit moontlik was vir Makwarela om die keuringsproses te slaag.” Makwarela dien sedert 2021 as raadslid en speaker van die Tshwane Metro, iets wat Cope se leierskap nou sê iemand aanspreeklikheid voor moet aanvaar.